
Propunere adopatată de către Parlamentul European la 23 mai 2012, referitoare la un regulament al Parlamentului European privind modalităţile detaliate de exercitare a dreptului de anchetă al Parlamentului European şi de abrogare a Deciziei 95/167/CE, Euratom, ECSC a Parlamentului European, Consiliului şi Comisiei (2009/2212(INI))

PROPUNERE DE REGULAMENT AL PARLAMENTULUI EUROPEAN

referitor la modalităţile detaliate de exercitare a dreptului de anchetă al Parlamentului European şi de abrogare a Deciziei 95/167/CEEuratom, ECSC a Parlamentului European, Consiliului şi Comisiei

PARLAMENTUL EUROPEAN,

având în vedere Tratatul privind funcţionarea Uniunii Europene, în special articolul 226 al treilea paragraf,

având în vedere Tratatul de instituire a Comunităţii Europene a Energiei Atomice, în special articolul 106a,

după transmiterea proiectului de act legislativ către parlamentele naţionale,

având în vedere aprobarea Consiliului
,

având în vedere aprobarea Comisiei
,

hotărând în conformitate cu o procedură legislativă specială,

întrucât:

(1)
Tratatul de la Lisabona a creat condiţii pentru un echilibru instituţional reînnoit şi mai solid în cadrul Uniunii, permiţând instituţiilor sale să funcţioneze mai eficient, mai deschis şi într-un mod mai democratic. În acest context, atribuțiile Parlamentului European în raport cu controlul politic au fost consolidate și extinse. Prin urmare, în conformitate cu practica parlamentară naţională şi cu cerinţele impuse de Tratatul privind Uniunea Europeană, Tratatul privind funcţionarea Uniunii Europene şi Tratatul de instituire a Comunităţii Europene a Energiei Atomice (denumite, în continuare, „tratate”), comisiile de anchetă ale Parlamentului European ar trebui să fie consolidate, fiindu-le conferite competențe specifice, reale şi clar delimitate, care să concorde în mai mare măsură cu competenţele şi statutul său politic, respectând totodată principiul proporţionalităţii, astfel cum a fost stabilit la articolul 5 din Tratatul privind Uniunea Europeană. Competențele comisiilor de anchetă, care sunt instrumente excepționale de control politic, nu ar trebui să aducă atingere responsabilităților ce le incumbă altor instituții.

(2)
La 19 aprilie 1995, Parlamentul European, Consiliul şi Comisia au adoptat Decizia 95/167/CE, Euratom, CECO
, prin care au fost stabilite modalităţile detaliate de exercitare a dreptului de anchetă al Parlamentului European. Respectiva decizie menţiona aluziv posibilitatea revizuirii prevederilor sale în lumina experienţei.

(3)
Având în vedere noul echilibru instituţional creat de Tratatul de la Lisabona şi experienţa acumulată în cursul activităţii comisiilor de anchetă ale Parlamentului European, Decizia 95/167/CE, Euratom, CECO ar trebui abrogată şi înlocuită cu o nouă reglementare.

(4)
În conformitate cu principiul utilităţii, astfel cum a fost recunoscut în jurisprudenţa Curţii de Justiţie
, competenţele care sunt indispensabile pentru îndeplinirea sarcinilor ce decurg din dreptul de anchetă ar trebui conferite Parlamentului European şi comisiilor sale de anchetă. În acest scop, este de asemenea esenţial ca instituţiile şi organismele Uniunii, precum şi statele membre, să ia toate măsurile menite să faciliteze îndeplinirea respectivelor sarcini.

(5)
Atunci când faptele invocate sunt în curs de a fi examinate de o instanţă judecătorească şi atât timp cât procedura jurisdicțională nu este încă încheiată, nu ar trebui să fie instituită nicio comisei de anchetă. Cu toate acestea, pentru a evita orice conflict între anchetele de natură politică şi cele cu caracter judiciar, Parlamentul European ar trebui să fie în măsură  să examineze dacă este necesar să suspende cercetările unei comisii de anchetă dacă, după ce aceasta a fost instituită, se iniţiază o procedură jurisdicțională care are legătură cu faptele imputate.

(6)
Din principiile deschiderii, bunei guvernanţe şi responsabilităţii democratice decurge obligaţia ca lucrările comisiilor de anchetă şi, în special, audierile, să fie publice. Pe de altă parte, ar trebui prevăzută şi posibilitatea desfăşurării unor proceduri in camera, inclusiv norme adecvate de confidenţialitate, astfel încât să se asigure eficienţa anchetelor, protecţia intereselor vitale ale statelor membre, protecţia vieţii private şi a integrităţii persoanelor, în special în concordanţă cu legislaţia Uniunii în materie de protecţie a datelor cu caracter personal sau de protecţie a intereselor comerciale ale persoanelor fizice sau juridice.

(7)
Dreptul de anchetă, ca element important al competenţelor de supraveghere parlamentară, urmăreşte stabilirea modului în care a fost aplicat în trecut corpusul legislativ existent. Prin urmare, este esenţial ca o comisie de anchetă să se poată sprijini pe dovezi concrete, acumulate în cursul cercetărilor sale. În acest scop, comisiile de anchetă ar trebui să aibă posibilitatea să audieze membri ai instituțiilor europene și ai guvernelor statelor membre, să obțină probe din partea funcționarilor și a altor angajați ai Uniunii sau ai statelor membre, să obțină probe din partea oricărei persoane rezidente în Uniune, să solicite rapoarte din partea experților și documente și să conducă investigații la fața locului.

(8)
Cercetările ar trebui desfăşurate cu deplina respectare a drepturilor omului şi a libertăţilor fundamentale, în special a principiului echităţii şi, în cazul persoanelor implicate, a dreptului acestora de a-şi exprima opinia cu privire la faptele care le privesc.

(9)
Comisiile de anchetă ar trebui să respecte pe deplin drepturile persoanelor pe care le citează să depună mărturie, în conformitate cu Convenția Europeană pentru Protecția Drepturilor Omului și a Libertăților Fundamentale și cu Carta Drepturilor Fundamentale a Uniunii Europene.

(10)
Cercetările ar trebui să ţină, de asemenea, seama de principiul conform căruia concluziile unei anchete trebuie să se bazeze exclusiv pe elemente cu valoare probatorie. În acest scop, comisiile de anchetă ar trebui să aibă, în special, acces la orice documente relevante aflate în posesia instituţiilor sau organismelor Uniunii, a statelor membre sau, în cazul în care documentele sunt considerate pertinente pentru reuşita anchetei, în posesia oricărei persoane fizice sau juridice.

(11)
În conformitate cu principiul cooperării loiale şi cu angajamentul de a contribui la menţinerea ordinii juridice a Uniunii, instituţiile şi organismele Uniunii sau statele membre ar trebui să desemneze funcţionari sau alți agenţi autorizaţi să compară în faţa comisiilor de anchetă, la invitaţia acestora. În plus, comisiile de anchetă ar trebui să aibă posibilitatea de a audia membrii Comisiei responsabili în materie, în cazul în care se consideră că depoziţia lor este de importanță materială şi necesară pentru evaluarea temeinică a chestiunii care face obiectul anchetei.

(12)
Pentru ca o comisie de anchetă să poată fi, însă, sigură că concluziile sale se bazează pe elemente cu valoare probatorie, aceasta ar trebui să fie îndrituită, de asemenea, să solicite audierea ca martor a oricărei persoane rezidente în Uniune  cu obligaţia persoanei respective de a răspunde la întrebări cu bunăvoinţă, în totalitate şi respectând adevărul. Mai mult, dacă funcționarii și ceilalți agenţi ai Uniunii nu sunt autorizați în conformitate cu articolul 17 şi articolul 19 din Statutul funcţionarilor Uniunii Europene, stabilit prin Regulamentul (CEE, Euratom, CECO) nr. 259/68
al Consiliului şi cu articolul 11 din Regimul aplicabil altor agenţi ai Uniunii, specificat în acelaşi regulament,  să se supună solicitărilor comisiilor, să ia parte la audieri , să dea declaraţii şi să producă dovezi în persoană, funcționarul sau autoritatea responsabilă de refuzarea autorizării ar trebui să se prezinte în fața comitetului și să explice motivele refuzului.

(13)
Atunci când au ratificat Tratatul privind funcţionarea Uniunii Europene, statele membre au convenit, de asemenea, să confere Parlamentului European dreptul de a investiga alegaţiile privind contravenţiile sau cazurile de administrare defectuoasă în aplicarea legislaţiei Uniunii. În consecinţă, ele ar trebui să se angajeze că autorităţile lor naţionale acordă sprijinul necesar, în conformitate cu prevederile legislaţiei naţionale, pentru ca comisiile de anchetă să-şi îndeplinească sarcinile.

(14)
Având în vedere consolidarea controlului democratic la nivelul Uniunii, prevederile prezentului regulament conferă comisiilor de anchetă puteri mai largi. Pentru ca aceste dispoziţii să producă efecte, pentru a mări eficienţa anchetelor şi pentru a le pune într-o mai strictă concordanţă cu practicile parlamentare naţionale, prezentul regulament ar trebui să prevadă posibilitatea aplicării unor pedepse efective, proporţionale şi disuasive în cazuri bine definite. Pedepsirea anumitor infracţiuni în conformitate cu legislaţia naţională şi declanşarea unor proceduri adecvate împotriva persoanelor care comit astfel de infracţiuni ar trebui să le incumbe statelor membre.

(15)
Se cuvine respectată doctrina separării puterilor, potrivit căreia puterea legislativă (parlamentul), puterea executivă (guvernul) şi puterea judiciară (sistemul judiciar) ar trebui să fie separate una de alta, pentru a preveni abuzul de putere. 

(16)
Prezentul regulament respectă drepturile fundamentale şi se conformează principiilor recunoscute de Carta drepturilor fundamentale a Uniunii Europene,

ADOPTĂ PREZENTUL REGULAMENT:

Secţiunea 1
Obiectul și normele generale de instituire a comisiilor de anchetă

Articolul 1
Obiectul

1.
Prezentul regulament stabileşte modalităţi detaliate de exercitare a dreptului Parlamentului European de a ancheta, în contextul sarcinilor sale, fără a aduce atingere competențelor conferite prin tratate altor instituții sau organisme, pretinse încălcări ale normelor de drept sau administrarea defectuoasă în aplicarea dreptului Uniunii de către o instituție sau organism al Uniunii, de către un organism administrativ public al unui stat membru sau de către orice persoană împuternicită de Uniune să pună în aplicare legislația Uniunii.

2.
Dispozițiile privind organizarea internă a comisiilor de anchetă urmează să fie stabilite în Regulamentul de procedură al Parlamentului European.

Articolul 2
Instituirea şi mandatul comisiilor de anchetă
1.
Cu respectarea condiţiilor şi restricţiilor stabilite prin tratate, Parlamentul European poate institui comisii de anchetă temporare.

2.
Parlamentul European poate institui astfel de comisii de anchetă la cererea unei pătrimi dintre membrii săi.

3.
Decizia de instituire a unei comisii de anchetă specifică mandatul acesteia, incluzând, în special:

(a)
obiectul și scopul anchetei, cu raportare la prevederile pertinente din legislația Uniunii;

(b)
componenţa, bazată pe o reprezentare echilibrată a forţelor politice;

(c)
termenul de prezentare a raportului acesteia, care nu va depăși 12 luni de la data primei sale reuniuni, putând fi prelungit de două ori, cu cel mult trei luni, printr-o decizie motivată a Parlamentului European.

Articolul 3
Încetarea existenţei comisiilor de anchetă

Comisiile de anchetă îşi încetează existenţa:

(a)
odată cu prezentarea raportului lor; sau

(b)
la expirarea termenului de prezentare a raportului lor; precum şi

(c)
în orice caz, la finalul legislaturii parlamentare.

Articolul 4
Efectuarea unei noi anchete

Comisiile de anchetă nu pot fi instituite sau reinstituite pentru cercetarea unor chestiuni care au făcut deja obiectul activității unei comisii de anchetă, decât dacă au trecut cel puţin 12 luni de la desființarea precedentei comisii de anchetă în conformitate cu litera (a) sau (b) de la articolul 3 cu excepția cazului în care au apărut noi stări de fapt. O comisie de anchetă poate fi instituită în toate cazurile în care apar fapte noi și importante, de natură să determine, probabil, modificarea unor constatări materiale.

Secţiunea 2
Norme procedurale generale

Articolul 5
Incompatibilităţi
1.
O comisie de anchetă nu poate investiga presupuse fapte care sunt în curs de a fi examinate  de o instanţă judecătorească şi atât timp cât  procedura jurisdicțională nu este încă încheiată.

2.
În cazul în care, după instituirea unei comisii de anchetă, sunt iniţiate proceduri jurisdicționale care au legătură cu faptele presupuse, Parlamentul European analizează dacă este necesară suspendarea cercetărilor întreprinse de comisie pe durata respectivelor proceduri, în conformitate cu articolul 226 din Tratatul privind funcționarea Uniunii Europene.


Durata suspendării nu este luată în consideraţie la calculul perioadei menţionate la articolul 2 alineatul (3) litera (c).

3.
În termen de două luni fie de la înființarea unei comisii de anchetă, fie de la informarea Comisiei cu privire la o alegație efectuată în fața unei comisii de anchetă cu privire la o contravenție la dreptul comunitar comisă de un stat membru, Comisia poate informa Parlamentul European că un subiect care urmează să fie examinat de o comisie de anchetă face obiectul unei proceduri precontencioase a Uniunii. În aceste cazuri, comisia de anchetă ia toate măsurile necesare pentru a permite Comisiei să își exercite pe deplin competențele care i-au fost conferite prin tratate.

Articolul 6
Caracterul public al procedurilor

1.
Procedurile comisiilor de anchetă şi, în special, audierile la care procedează comisiile se desfăşoară public.

2.
În mod excepţional, la cererea unei pătrimi dintre membrii comisiei de anchetă, a unei instituţii ori a unui organism al Uniunii sau a autorităţilor naţionale vizate, procedurile se desfăşoară in camera. Atunci când o persoană care prezintă dovezi sau un expert solicită să fie audiaţi in camera, comisia de anchetă analizează cererea respectivă și presupusele motive ale acesteia in camera.


Informaţiile confidenţial menționate la articolul 8 se examinează in camera.

Articolul 7
Persoane numite în cursul unei anchete

Comisia de anchetă informează toate persoanele numite în cursul unei anchete, cărora aceasta le-ar putea aduce prejudicii. Comisia audiază aceste persoane, la cerere.

Articolul 8
Confidenţialitatea

1.
Informaţiile obţinute de comisiile de anchetă se folosesc exclusiv în scopul îndeplinirii sarcinilor acestora. Dacă conţin materiale confidenţiale, ele nu pot fi dezvăluite. Parlamentul European prelucrează şi protejează informaţiile confidenţiale în conformitate cu normele sale interne aplicabile „informațiilor UE clasificate” și „altor informații confidențiale” neclasificate.

2.
Alineatul (1) se aplică în mod corespunzător în cazul dezvăluirii informaţiilor care:

(a)
ar submina fie protejarea vieţii private şi a integrităţii persoanelor, în special în ceea ce priveşte legislaţia Uniunii în materie de protecţie a datelor cu caracter personal,

(b)
ar submina interesele comerciale ale persoanelor fizice sau juridice, inclusiv proprietatea intelectuală, fie

(c)
ar cauza prejudicii semnificative interesului Uniunii sau al unuia sau mai multor state membre.

3.
Membrii comisiei de anchetă și orice alte persoane care, în virtutea funcției pe care o dețin, au cunoștință de fapte, informații, documente sau obiecte asupra cărora trebuie păstrată confidențialitatea în conformitate cu dispozițiile adoptate de un stat membru sau de o instituție a Uniunii, au obligația de a păstra caracterul secret al acestora față de orice persoane neautorizate și față de public, chiar și după încetarea funcției pe care o dețin.

Articolul 9
Cooperarea

Instituţiile şi organismele Uniunii și autoritățile naționale ale statelor membre, acționând în conformitate cu legislația Uniunii și cu legislația națională, ajută comisia de anchetă să-şi îndeplinească îndatoririle în conformitate cu principiul cooperării loiale.
Articolul 10
Comunicări

Comunicarea cu autorităţile naţionale ale statelor membre în scopul aplicării prezentului regulament se realizează prin intermediul reprezentanţelor permanente ale acestora pe lângă Uniune.

Articolul 11
Rezultatele anchetelor

1.
Comisia de anchetă îşi prezintă raportul final Parlamentului European.

2.
Raportul final al comisiei de anchetă poate cuprinde concluziile minorităţii , cu condiția ca acestea să fie sprijinite de cel puțin o pătrime dintre membrii comisiei.

3.
Parlamentul European poate adresa instituţiilor sau organismelor Uniunii sau statelor membre, în vederea transmiterii către autoritățile competente, orice recomandări pe care le adoptă pe baza raportului final.

Secţiunea 3
Ancheta

Articolul 12
Desfăşurarea cercetărilor

1.
În vederea desfășurării cercetărilor, în limitele mandatului lor și sub rezerva articolelor 14–18, comisiile de anchetă pot:

· să audieze membrii instituțiilor Uniunii și membrii guvernelor statelor membre;

· să obțină dovezi de la funcţionari şi alţi agenţi ai Uniunii sau ai statelor membre;

· să obțină dovezi de la orice altă persoană care este rezidentă în Uniune;

· să solicite rapoarte de expertiză;

· să solicite documente;
· să facă cercetări la fața locului.

2.
În cursul cercetărilor pe care le efectuează, comisiile de anchetă pot solicita asistenţă din partea autorităţilor naţionale

3.
În eventualitatea în care presupusele încălcări sau cazuri de administrare defectuoasă în aplicarea dreptului Uniunii angajează răspunderea unui organism sau autorități a unui stat membru, comisia de anchetă poate solicita parlamentului statului membru în cauză să coopereze la anchetă.


În acest sens, Parlamentul European poate încheia acorduri interparlamentare cu parlamentele statelor membre.

Articolul 13
Cercetări la faţa locului

Comisiile de anchetă pot face cercetări la faţa locului. Atunci când este cazul, acestea se desfăşoară în cooperare cu autorităţile naţionale, în conformitate cu legislaţia naţională.

Articolul 14
Cereri de documente

1.
La cererea comisiilor de anchetă, adresată instituţiilor şi organismelor Uniunii, acestea pun la dispoziţia comisiilor orice document relevant pe care îl deţin.

2.
La cererea comisiilor de anchetă, adresată autorităţilor statelor membre, acestea pun la dispoziţia comisiilor orice document relevant pe care îl deţin, în conformitate cu legislaţia naţională şi cu condiţia respectării normelor stabilite la articolul 346 alineatul (1) literele (a) şi (b) din Tratatul privind funcţionarea Uniunii Europene.

3.
Comisiile de anchetă pot cere oricăror alte persoane fizice sau juridice în cauză să le pună la dispoziţie orice documente pe care le consideră pertinente pentru reuşita cercetărilor lor. Persoanele în cauză se conformează cererilor comisiilor, fără a aduce atingere obligaţiilor ce decurg din legislaţia Uniunii şi din aceea naţională. În caz de confiscare a anumitor obiecte de către autorităţile de punere în execuţie a dreptului naţional, aceste persoane pot invoca drepturile de care se bucură în conformitate cu legislaţia naţională.

4.
În cererile de documente se va menţiona temeiul juridic şi scopul cererii şi se va specifica ce documente sunt solicitate, fixându-se un termen-limită până la care trebuie furnizate documentele. În cereri se vor menţiona şi eventualele consecinţe ale refuzului neîntemeiat de a furniza documentele solicitate.

Articolul 15
Martori

1.
În sensul prezentului regulament, „persoană” înseamnă o persoană fizică ce prezintă dovezi în cadrul unei audieri a unei comisii de anchetă în conformitate cu dispozițiile prezentului articol


În cazul în care consideră că acest lucru este necesar pentru îndeplinirea sarcinilor lor, comisiile de anchetă pot solicita oricărei persoane rezidente în Uniune, să participe la o audiere în fața lor.


Fiecare solicitare va cuprinde numele, prenumele şi adresa persoanei în cauză şi va menţiona cu exactitate subiectul şi motivele pentru care comisia de anchetă dorește audierea persoanei respective. Solicitările vor fi transmise de comisii autorităţilor naţionale competente ale statului membru în care persoana îşi  are reședința în conformitate cu articolul 10. În conformitate cu principiul cooperării sincere și cu dispozițiile legale pertinente, autoritatea națională competentă citează persoana să se prezinte în fața comisiei de anchetă.
2.
Persoanele răspund la întrebările adresate de membrii comisiilor de anchetă cu bunăvoinţă, în totalitate şi respectând adevărul. Ei pot invoca dreptul de a refuza furnizarea de dovezi de care s-ar fi bucurat dacă li s-ar fi solicitat să se prezinte la o audiere în fața unei comisii parlamentare de anchetă sau a unui organism similar din statul membru în care își au rezidența sau, în absența unei asemenea de comisii sau a unui asemenea organism, din statul membru în care are loc audierea.


Persoanele sunt informate anticipat cu privire la drepturile și obligațiile lor, precum și la eventualele consecințe ale refuzului neîntemeiat de a participa la audiere, ale furnizării de dovezi false și ale mituirii persoanelor.

Articolul 16
Mărturii depuse de membrii instituțiilor Uniunii și de membrii guvernelor statelor membre

Comisia de anchetă poate invita instituțiile Uniunii, cu excepția Curții de Justiție a Uniunii Europene, sau guvernele statelor membre să desemneze unul sau mai mulți membri care să participe la lucrările sale, în cazul în care mărturia acestora este considerată a fi de importanță materială și necesară pentru evaluarea temeinică a chestiunii care face obiectul anchetei.

În urma unei cereri formulate în temeiul primului paragraf, Comisia desemnează unul sau mai mulți membrii ai Comisiei competenți în materie, care să compară în fața comisiei de anchetă.

Articolul 17
Funcţionari şi alţi agenţi ai Uniunii sau ai statelor membre

1.
Comisiile de anchetă pot invita instituţiile sau organismele Uniunii să desemneze unul sau mai mulţi funcţionari sau alți agenţi care să ia parte la proceduri.


Instituţiile sau organismele Uniunii desemnează funcţionari sau alți agenţi pe care îi autorizează să compară în faţa comisiilor de anchetă.

2.
În cazul în care consideră că audierea sa este necesară pentru îndeplinirea sarcinilor lor, comisiile de anchetă pot cita un anumit funcţionar sau un anumit alt agent al Uniunii, pentru a depune mărturie cu privire la o chestiune legată de realizarea îndatoririlor sale profesionale. Dacă în conformitate cu articolul 17 şi articolul 19 din Statutul funcţionarilor Uniunii Europene şi cu articolul 11 din Regimul aplicabil altor agenţi ai Uniunii, funcţionarii şi ceilalţi agenţi în cauză nu sunt autorizaţi să se supună solicitărilor comisiilor, să ia parte la audieri, să dea declaraţii şi să producă dovezi în persoană, funcționarul sau autoritatea responsabilă de refuzarea autorizației se prezintă în fața comisiei de anchetă și explică motivele refuzului.

3.
Comisiile de anchetă pot solicita statelor membre să desemneze unul sau mai mulți funcționari care să ia parte la proceduri.

4.
Statul membru în cauză desemnează funcționarii pe care îi autorizează să se prezinte în fața comisiei de anchetă, sub rezerva legislației respectivului statul membru.


Funcționarii în cauză vorbesc în numele guvernului lor și sunt instruiți de către acesta. Ei trebuie să respecte în continuare obligațiile ce le revin în temeiul legislației sub a cărei jurisdicție se află.


În cazul în care funcționarul în cauză nu este autorizat să furnizeze dovezi comisiei de anchetă, un reprezentant autorizat să își asume angajamente în numele guvernului statului membru respectiv se va prezenta în fața comisiei și va explica motivele.

Articolul 18
Experţi

1.
Comisiile de anchetă pot hotărî obţinerea unor rapoarte de expertiză din partea unuia sau a mai multor experţi. Deciziile luate în acest sens definesc sarcinile experţilor şi termenul până la care trebuie întocmit raportul.

2.
Experţii pot exprima opinii exclusiv cu privire la aspectele care le-au fost indicate în mod expres.

3.
La propunerea experţilor, comisiile de anchetă pot solicita audierea oricărei persoane rezidente în Uniune în conformitate cu articolele 15 – 17.

4.
După întocmirea rapoartelor, experţii pot fi audiaţi de comisiile de anchetă.

Articolul 19
Sancţiuni

1.
Respingerea sau nerespectarea obligaţiilor stabilite prin prezentul regulament se consemnează într-o notă oficială.


Preşedintele Parlamentului European poate comunica, integral sau parţial, punctele de care s-a luat act în mod formal, luând măsuri pentru publicarea anunțului în Jurnalul Oficial al Uniunii Europene.

2.
Statele membre asigură aplicarea sancţiunilor corespunzătoare, în conformitate cu legislaţia lor naţională, pentru următoarele încălcări ale prezentului regulament:

– 
refuzul neîntemeiat de a furniza oricare dintre documentele solicitate;

– 
refuzul neîntemeiat al unei persoane a solicitării de a fi audiate;

– 
furnizarea de dovezi false precum şi

– 
mituirea persoanelor.

Aceste sancţiuni sunt eficace, proporţionale şi disuasive şi corespund sancţiunilor pentru încălcările aferente, în contextul lucrărilor comisiilor de anchetă din cadrul parlamentelor naţionale.

3.
În cazul în care există suspiciuni rezonabile conform cărora o persoană a comis una dintre infracţiunile specificate la alineatul (2), statul membru în care aceasta îşi are rezidenţa instituie împotriva ei proceduri corespunzătoare, în conformitate cu legislaţia sa naţională.

Articolul 20
Costuri

Cheltuielile de transport şi diurnele membrilor și funcţionarilor sau ale altor agenți ai organismelor şi instituţiilor Uniunii sunt suportate de către respectivele organisme sau instituţii. Parlamentul European rambursează cheltuielile de transport şi cazare pentru alte persoane care compar în fața comisiilor de anchetă conform plafoanelor stabilite pentru audierea experţilor.

Secţiunea 4
Dispoziţii finale

Articolul 21 
Abrogare

Decizia 95/167/CE, Euratom, CECO se abrogă.

Articolul 22
 Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la: ...*
Prezentul regulament este obligatoriu în toate elementele sale şi se aplică direct în toate statele membre.

Adoptat la ….. 

Pentru Parlamentul European

Preşedintele
� 	Parlamentul a decis amânarea votului asupra propunerii de rezoluție, în conformitate cu articolul 41 al treilea paragraf din Regulamentul de procedură


� 	JO ...


� 	JO ...


� 	JO L 78, 6.4.1995, p. 1.


� 	Hotărârea pronunţată în cauzele conexate 281 - 285 şi 287/85, Germania, Franţa, Ţările de Jos, Danemarca şi Regatul Unit / Comisie, [1987] CEJ 3203, punctul 28.


� 	JO L 56, 4.3.1968, p. 1.


* 	JO ... A se introduce data: douăsprezece luni de la intrarea în vigoare a prezentului regulament.

